పట్టణాలకు జియో గిగా ఫైబర్ 
Reliance Jio
ముంబయి: ”జియో” అపరిమిత ఆఫర్లతో మొబైల్‌ నెట్‌వర్కింగ్‌ రంగంలో సంచలనం సృష్టించింది. ఇప్పుడు తాజాగా మరో ప్రయోగానికి తెరతీస్తుంది. ”జియో గిగా” ఫైబర్‌ పేరుతో ఉచిత ఇంటర్నెట్‌ కనెక్షన్‌లతో ఇంటర్నెట్‌ వినియోగం రూపురేఖలను మార్చివేసేందుకు రంగం సిద్ధం చేసింది. జియో ఉచిత హైస్పీడ్‌ ఇంటర్నెట్‌తో పాటు ఉచిత ల్యాండ్‌లైన్‌ అందిస్తుంది. అన్‌ లిమిటెడ్‌ కాల్స్‌ను దేశమంతా అందించే ఈ ల్యాండ్‌లైన్‌ కనెక్షన్‌తో ఇప్పుడు వినియోగదారులు పడుతున్న సిగ్నల్‌ ఇబ్బందులకు చెక్‌ చెప్పవచ్చు. ఇప్పటికే నగరాలలో విస్తృతంగా కనెక్షన్‌లు ఇచ్చిన జియో గిగా ఫైబర్‌ సేవలు మధ్యతరహా పట్టణాలకూ అందించనుంది.
నెలకు 1100 జీబీ డేటా ఉచితం
ఉచిత ప్రివ్యూ ఆఫర్‌ పేరిట ఇస్తున్న ఈ కనెక్షన్లు దాదాపు సంవత్సరం పాటు ఉచితంగా లభిస్తాయని చెబుతున్నారు. వాణిజ్య పరంగా సేవలు ప్రారంభించడం ఆలస్యమైన పక్షంలో ఇంకా ఎక్కువ కాలమే ఉచితం కొనసాగవచ్చని పరిశీలకులు అభిప్రాయపడుతున్నారు. జియో గిగాఫైబర్‌ సేవలను రిఫండబుల్‌ డిపాజిట్‌తో వినియోగించుకోవచ్చు. 50 ఎంబీపీఎస్‌ స్పీడ్‌ చాలనుకుంటే రూ.2500, 100 ఎంబీపీఎస్‌ స్పీడ్‌ కావాలంటే రూ.4500 డిపాజిట్‌గా చెల్లించాలి. వినియోగదారుడు సర్వీస్‌ అవసరం లేదనుకుంటే తాను చెల్లించిన డిపాజిట్టు ఎప్పుడైనా తిరిగి తీసుకోవచ్చు. ఈ రెండు పథకాలలోనూ నెలకు 1100 జీబీ డేటా ఉచితంగా లభిస్తుంది. ఉచిత ఇంటర్నెట్‌ కనెక్షన్‌తో పాటు ఈ పథకంలో ఉచిత ల్యాండ్‌లైన్‌ ఇస్తున్నారు. ఈ ల్యాండ్‌లైన్‌ నుంచి దేశమంతా అపరిమిత ఉచిత కాల్స్‌ పొందవచ్చు.ల్యాండ్‌లైన్‌గానే కాకుండా జియో యాప్‌ను ఇన్‌స్టాల్‌ చేసుకుని ఇంట్లో ఉన్నప్పుడు మొబైల్‌ నుంచి సైతం ల్యాండ్‌లైన్‌ నెంబర్‌తో కాల్స్‌ చేసుకోవచ్చు.. అందుకోవచ్చు. జియో కంపెనీ ఇంకా అధికారికంగా ప్రకటించనప్పటికీ ఇదే కనెక్షన్‌పై కేబుల్‌ టీవీ ప్రసారాలను అందించే ఏర్పాట్లు జరుగుతున్నాయని సమాచారం.
తాజా క్రీడా వార్తల కోసం క్లిక్‌ చేయండి: https://www.vaartha.com/news/sports/